ইরানকে চোখ রাঙানি আমেরিকার! ইজরায়েলে কেন জারি ‘হাই-অ্যালার্ট’?

ওয়েব ডেস্ক: সরকারবিরোধী বিক্ষোভে অগ্নিগর্ভ ইরান (Iran Protest)। সেই সঙ্গে মধ্যপ্রাচ্যের এই দেশে উদ্বেগ বাড়িয়েছে সম্ভাব্য মার্কিন (USA) হস্তক্ষেপের আশঙ্কা। আর এই অবস্থায় সতর্কতা জারি হল ইজরায়েরেল (Israel)। নেতানিয়াহুর দেশের দাবি, সাম্প্রতিক কয়েক বছরের মধ্যে ইরানে সবচেয়ে বড় সরকারবিরোধী আন্দোলন শুরু হয়েছে, এর জেরে পরিস্থিতি দ্রুত বদলাচ্ছে। আর সেই প্রেক্ষিতেই আমেরিকার ভূমিকা নিয়ে উদ্বেগ বাড়ছে তেল আভিভে।

কিন্তু কেন? আসলে এই অগ্নিগর্ভ পরিস্থিতির মাঝে মার্কিন প্রেসিডেন্ট ডোনাল্ড ট্রাম্প (Donald Trump) একাধিকবার ইরানে হস্তক্ষেপের হুঁশিয়ারি দিয়েছেন। তিনি ইরানের শাসকদের বিক্ষোভকারীদের বিরুদ্ধে শক্তি প্রয়োগ না করারও সতর্কবার্তা দিয়েছেন। শনিবার ট্রাম্প বলেন, খামেনি-বিরোধী প্রতিবাদকে সর্বোতভাবে সহায়তা দিতে প্রস্তুত রয়েছে আমেরিকা। তারপর থেকেই ফের সরগরম হয়েছে মধ্যপ্রাচ্যের বাতাস।

আরও পড়ুন: আকাশে উড়ল ‘ডুমসডে’! বড় কোনও হামলার ছক কষছেন ট্রাম্প?

এদিকে আমেরিকা ইরানের হামলা করলে প্রতিক্রিয়া হিসেবে ইরানি সেনা ইজরায়েলের বুকে হামলা চালাতে পারে। সেই জন্য আগেভাগে সতর্ক হচ্ছে ইজরায়েলি ডিফেন্স ফোর্স। যদিও ‘হাই অ্যালার্ট’ (High Alert) বলতে ঠিক কী ধরনের প্রস্তুতি নেওয়া হচ্ছে, সে বিষয়ে স্পষ্ট করে কিছু জানায়নি ইজরায়েল।

উল্লেখ্য, জুন মাসে ইজরায়েল ও ইরানের মধ্যে টানা ১২ দিন যুদ্ধ চলেছিল, যার রেশ এখনও পুরোপুরি কাটেনি। এর মধ্যে আবার ইরানের বাড়ছে বিক্ষোভের তীব্রতা। সেই সঙ্গে মার্কিন হস্তক্ষেপের হুঁশিয়ারি মধ্যপ্রাচ্যের পরিস্থিতিকে আরও জটিল করে তুলছে।

দেখুন আরও খবর:

The post ইরানকে চোখ রাঙানি আমেরিকার! ইজরায়েলে কেন জারি ‘হাই-অ্যালার্ট’? first appeared on KolkataTV.